KOMMISSIONENS BESLUTNING af 26. november 1998 om godkendelse af kontrolprogrammerne for forebyggelse af zoonoser, som medlemsstaterne har indsendt for 1999, og om fastsættelse af EF-tilskuddet (meddelt under nummer K(1998) 3645/1) (Kun de danske, finske og svenske udgaver er autentiske) (98/702/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved beslutning 94/370/EF (2), særlig artikel 24, stk. 6, artikel 29 og artikel 32, og

ud fra følgende betragtninger:

I afsnit III, kapitel 2, i beslutning 90/424/EØF er det fastsat, at EF kan yde et finansielt tilskud til kontrol med henblik på forebyggelse af zoonoser;

medlemsstaterne har indsendt deres programmer for forebyggelse af zoonoser;

disse programmer står på listen over de programmer for udryddelse og overvågning af dyresygdomme, hvortil der kan ydes EF-tilskud i 1999, jf. beslutning 98/583/EF (3);

programmerne er vigtige for, at EF's dyre- og folkesundhedsmæssige mål kan nås, og derfor bør EF-tilskuddet fastsættes til 50 % af de af udgifter, som de pågældende medlemsstater har afholdt til foranstaltningerne, dog med et maksimumsbeløb for hvert program;

EF-tilskuddet ydes kun, hvis foranstaltningerne gennemføres, og myndighederne indsender alle de nødvendige oplysninger inden udløbet af de fastsatte frister;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. Det program for overvågning og bekæmpelse af salmonella hos avlsfjerkræ, som Danmark har indsendt, godkendes for perioden 1. januar - 31. december 1999.

2. EF-tilskuddet fastsættes til 50 % af de udgifter i forbindelse med programmets gennemførelse, dog højst 500 000 ECU, som Danmark har haft:

- enten til destruktion af avlsfjerkræ eller som følge af forskellen mellem avlsfjerkræets anslåede værdi og provenuet ved salg af det varmebehandlede kød af dette fjerkræ

- til destruktion af inkuberede rugeæg

- enten til destruktion af ikke-inkuberede rugeæg eller som følge af forskellen mellem de ikke-inkuberede rugeægs anslåede værdi og provenuet ved salg af de varmebehandlede ægprodukter fremstillet af disse æg.

Artikel 2

1. Det program for forebyggelse af kontaminering af levnedsmidler med enterohæmoragisk Escherichia coli (EHEC), som Finland har indsendt, godkendes for perioden 1. januar - 31. december 1999.

2. EF-tilskuddet fastsættes til 50 % af Finlands udgifter til programmets gennemførelse, dog højst 125 000 ECU.

Artikel 3

EF-tilskuddet til de programmer, der er nævnt i artikel 1 og 2, ydes, forudsat:

a) at de berørte medlemsstater sætter de nødvendige love og administrative bestemmelser til programmets gennemførelse i kraft senest den 1. januar 1999

b) at der til Kommissionen indsendes kvartalsrapporter om programmets forløb og de afholdte udgifter

c) at der til Kommissionen senest den 1. juni 2000 indsendes en endelig rapport om den tekniske gennemførelse af programmet med udgiftsbilag

og på betingelse af, at EF's veterinærlovgivning er blevet overholdt.

Artikel 4

1. Kommissionen kan i samarbejde med de nationale myndigheder foretage kontrol på stedet for at sikre sig, at foranstaltningerne er blevet gennemført og udgifterne afholdt.

Kommissionen underretter medlemsstaterne om resultatet af en sådan kontrol.

2. Artikel 8 og 9 i Rådets forordning (EØF) nr. 729/70 (4) finder tilsvarende anvendelse.

3. EF-tilskuddet ydes kun, hvis programmerne rent faktisk er blevet gennemført efter EF-bestemmelserne.

Artikel 5

Denne beslutning er rettet til Kongeriget Danmark og Republikken Finland.

Udfærdiget i Bruxelles, den 26. november 1998.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.

(3) EFT L 281 af 17. 10. 1998, s. 39.

(4) EFT L 94 af 28. 4. 1970, s. 13.